હર્ષદેવભાઈ સંસ્કૃતમાં આપણી સામે કાવ્ય બોલે ત્યારે આપણે કોઈ પણ પ્રકારના અનુવાદ વગર પણ સમજી શકીએ એટલા સરળ સંસ્કૃતમાં તેમણે આ રચનાઓ કરી છે. એમણે ટેકનોલોજીના ઉપકરણો અંગે સંસ્કૃત સાહિત્યમાં નવા શબ્દો આપ્યા છે. માત્ર એટલું જ નહિ, મોબાઈલ થી લઈને લેપટોપ સુધીની વાતોનો સમાવેશ કરતી સંસ્કૃત કવિતાઓ રચી છે. કટાક્ષ, રમૂજ અને હાસ્યથી ભરપૂર તેમનાં કાવ્યો માનવીય સ્વભાવના દરેક પાસાને આવરી લે છે. ચમત્કૃતિ ધરાવતા એમના કેટલાક હાઈકુ તો ભાવકને સ્તબ્ધ કરી દે છે ! એમને સાંભળીએ ત્યારે સંસ્કૃત ભાષા એટલી સરળ લાગે કે જાણે કોઈ પણ માણસ જલ્દીથી સંસ્કૃત કવિ બની શકે છે. તેમને આ ભાષાને સરળ બનાવી છે. તેઓ કહે છે કે સંસ્કૃત જેવી બીજી સહેલી ભાષા બીજી કોઈ નથી.